Азин, Владимир Мартинович
Материал из Wikipedia.
Влади́мир (Вольдема́р) Марты́нович (Ма́ртинович, Миха́йлович) А́зин — Граждан ожысь герой, горд полководец.
Вордскемын 8 октябре (вуж стилья 26 сентябре) 1895 аре Витебск губерняысь Полоцк утемысь Марьяново гуртын вуриськисьлэн семьяяз. Выжыезъя латыш (соин ик солэсь нимзэ пӧртэм сямен гожъяло). Дышетскиз черк приход школаын, собере Полоцкысь реальной училищеын (1910-1911). Ужаз куон фабрикаын, собере — вань Россиысь Горд кирослэн земской союзаз.
1916 арысен, толшор толэзьысен (Нырысетӥ дунне ож дыръя) — ожмаськись армиын. Службазэ Смоленск губерняын инженер батальонын ортчытъяз. 1917 арлэн пумаз Псков-Двинск палан немецъёс пумит ожмаськиз. 1918 аре толшор толэзе Азин латыш коммунизмо отрядлэн командирез луэ. Сокугес ик пыре большевик партие. Ӧжыт улыса, отрядэныз Вяткае лыктэ. 1918 арлэн июль толэзьысеныз кивалтэ Шунды ӝужан пал фронтысь Вятка батальонэн, собере, август толэзьысен — та фронтысь ик кыкетӥ армиысь Бурпал Арск группаез валтыны кутске. Сентябрь толэзе солэн группаез Казанез мозмытонын бадӟым рользэ шудыны быгатӥз. 1918 арысен, 7 сентябрьысен Кыкетӥ сводной дивизиез валтэ; со дивизиен азинлыко мозмытэ Сарапулэз, Ижез, Воткинскез, Кунгурез, Красноуфимскез, Екатеринбургез. Ваньмыз со ожмаськонъёсын Азин возьматэ аслэсьтыз чик кышкасьтэм луэмзэ.
Собере Азин 10-тӥ армиысь 28-тӥ стрелковой дивизиез валтэ, ожмаське Колчаклы но Деникинлы пумит. 1920 аре 28 толшоре Азинлэн дивизиез нырысетӥез Маныч шур дуре потӥз, нош 17 феврале ини Мамонтовлэн вал вылын ворттӥсьёсыз сое быдэсак пазьгизы. Азин пленэ шедемын, но 18 феврале пленын виемын.
Солэн нимыз сётэмын Ижысь, Казаньысь, Полоцкысь ульчаослы.